संयोग की बात, उसी दिन माण्डव्य ऋषि को चोरी के संदेह में राजा ने शूली पर चढ़वा दिया था। शूली मार्ग में पड़ती थी। अंधकारपूर्ण रात्रि, आकाश में मेघ छाये थे, केवल बिजली चमकने से मार्ग दीखता था। पति को कंधे पर बैठाये शाण्डिली जा रही थी। शूली शरीर में चुभी होने से माण्डव्य ऋषि को वैसे ही बहुत पीड़ा थी, अंधकार में दीख न पड़ने के कारण कंधे पर बैठे कौशिक के पैर शूली से टकरा गये। शूली हिली तो ऋषि को और पीड़ा हुई। ऋषि ने क्रोध में शाप दे दिया- ‘जिसने इस कष्ट की दशा में पड़े मुझे शूली हिलाकर और कष्ट दिया है, वह पापात्मा, नराधम सूर्योदय होते ही मर जायेगा।’ यह सुनते ही शाण्डिली के पद रूक गये। उसने भी दृढ़ स्वर में कहा, ‘अब सूर्योदय ही नहीं होगा।’